
Zadávateľom kampane sú akcionári súkromných zdravotných poisťovní , ktorí financujú kampaň z VLASTNÝCH PROSTRIEDKOV. Ani jedna koruna nie je zo zdrojov zdravotných posťovní. Výška príspevkov jednotlivých akcionárov je ich vnútornou záležitosťou. 
Kampaň zvolila také komunikačné nástroje, aby občania mali možnosť vytvoriť si skutočný obraz o dopadoch navrhovaných zmien.
Akcionári sa rozhodli formou kampane informovať verejnosť a protestovať proti návrhom ministra zdravotníctva. 

Informačná kampaň reaguje na  o Uznesenie vlády č. 462 z 23.mája tohto roku, na opakované vyjadrenia ministra zdravotníctva a predsedu vlády SR ako aj na samotný predložený návrh zákona.
Ak sú obavy, na ktoré poukazuje aj kampaň neopodstatnené (resp. šírenie poplašnej správy tak ako to tvrdí minister zdravotníctva), potom žiadame, aby došlo k stiahnutiu návrhu novely zákona. 
Je príslovečné, že namiesto odpovede na petíciu, v ktorej 160 tis. občanov nesúhlasi s návrhmi ministra Valentoviča, on sa rozhodol reagovať na informačnú kampaň. Je to ďalší dôkaz toho, že minister sa skrýva pred verejnou mienkou a hľadá zástupný problém.

Tak ako petícia, tak aj kampaň pravdivo informuje verejnosť o tom, o čo v novele zákona skutočne ide. Sme presvedčení, že vytlačenie plurality z verejného zdravotného poistenia povedie k zhoršeniu služieb a k plytvaniu peniazmi. Je to náš legitímny názor a informujeme o ňom verejnosť. Stále čakáme, kedy sa minister vyjadrí k petícii a jej požiadavkám. 

